Závery Rady a zástupcov vlád členských štátov zasadajúcich v Rade o posilnení viacúrovňového riadenia pri podpore účasti mladých ľudí na rozhodovacích procesoch

(2021/C 241/03)

RADA A ZÁSTUPCOVIA VLÁD ČLENSKÝCH ŠTÁTOV ZASADAJÚCI V RADE,

PRIPOMÍNAJÚC, ŽE:

1. V článku 165 Zmluvy o fungovaní Európskej únie sa ustanovuje činnosť Európskej únie zameraná na podporu účasti mladých ľudí na demokratickom živote v Európe.

2. V článku 2 Zmluvy o Európskej únii sa uvádza, že „Únia je založená na hodnotách úcty k ľudskej dôstojnosti, slobody, demokracie, rovnosti, právneho štátu a rešpektovania ľudských práv vrátane práv osôb patriacich k menšinám.“ V článku 10 ods. 3 sa uznáva právo každého občana zúčastňovať sa na demokratickom živote Európskej únie.

3. V článkoch 11 a 12 Charty základných práv Európskej únie sa uvádza, že každý má právo na slobodu prejavu, právo na slobodu pokojného zhromažďovania a na slobodu združovať sa. V článku 24 sa uvádza, že deti môžu slobodne vyjadrovať svoje názory, a ustanovuje sa, že tieto názory sa majú brať do úvahy pri otázkach, ktoré sa ich týkajú, s prihliadnutím na ich vek a vyspelosť.

4. V uznesení Rady o rámci pre európsku spoluprácu v oblasti mládeže: stratégia Európskej únie pre mládež na roky 2019 – 2027 ( 1 ) sa uvádza, že je dôležité podporovať účasť na spoločenskom a občianskom živote, pričom cieľom stratégie je zabezpečiť, aby všetci mladí ľudia mali potrebné zdroje na zapojenie sa do života spoločnosti. V uznesení sa tiež uznáva význam účasti ( 2 ) a celosvetového, európskeho, vnútroštátneho, regionálneho a miestneho rozmeru ( 3 )

5. V Agende 2030 pre udržateľný rozvoj, ktorú prijala Organizácia Spojených národov ( 4 ) , sa mladí ľudia identifikujú ako aktívni aktéri udržateľného rozvoja; vo Svetovom akčnom programe OSN pre mládež ( 5 ) sa volá po plnom a účinnom zapojení mladých ľudí do života spoločnosti.

6. V Európskej charte o účasti mladých ľudí na miestnom a regionálnom živote ( 6 ) , ktorú prijala Rada Európy, sa zdôrazňuje, že je potrebné posilniť prístup mladých ľudí k plnému uplatňovaniu ich práv a slobôd, najmä tých, ktoré súvisia s účasťou.

7. V záveroch Rady o podpore demokratického povedomia a demokratickej angažovanosti mladých ľudí v Európe ( 7 ) sa uznáva, že všetci mladí ľudia by mali mať možnosť zmysluplne sa zúčastňovať na rozhodovaní o všetkých záležitostiach, ktoré sa ich týkajú. Majú právo na slobodu prejavu, prístup k informáciám a na ochranu pred diskrimináciou.

8. V záveroch Rady o úlohe mladých ľudí pri budovaní bezpečnej, súdržnej a harmonickej spoločnosti v Európe ( 8 ) sa uvádza, že mladí ľudia sú inovátormi a nositeľmi zmeny a ich príspevky by sa mali aktívne podporovať, mali by byť žiadané a považované za základ pri budovaní mierovej spoločnosti a podpore demokratickej správy.

9. Uznesením Rady o podpore politickej účasti mladých ľudí na demokratickom živote v Európe ( 9 ) a uznesením Rady o podpore nových a efektívnych foriem účasti všetkých mladých ľudí na demokratickom živote v Európe ( 10 ) sa celkovo posilnili aspekty týkajúce sa mladých ľudí a zdôraznil sa význam podpory aktívnej a zodpovednej účasti mladých ľudí na príprave politík, ktoré majú vplyv na ich život.

10. Z rýchleho prieskumu Eurobarometra o mladých ľuďoch z roku 2019 ( 11 ) vyplýva, že sa mladí ľudia veľmi aktívne podieľajú na demokratickom živote a že sa zvyšuje miera ich účasti, pričom tri štvrtiny mladých respondentov sa zapojili do nejakej formy organizovaného hnutia.

11. Zo štúdie o profile zastúpenia mládeže v EÚ ( 12 ) vyplýva, že sektor mladých ľudí EÚ rastie a že tradičné mládežnícke štruktúry, ako sú mimovládne organizácie a siete, naďalej zohrávajú kľúčovú úlohu; vyplýva z nej aj to, že treba viac diverzity a pružnosti, pokiaľ ide o priestor pre účasť,

UZNÁVAJÚC, ŽE:

12. Hoci sa dosiahol významný pokrok, mladí ľudia majú ešte stále menej príležitostí zapojiť sa, sú nedostatočne zastúpení v rozhodovacích procesoch a čelia viacnásobným výzvam, ktoré počas pandémie COVID-19 vystúpili do popredia. Medzi hlavné výzvy ( 13 ) , ktoré majú väčší vplyv na mladých ľudí v zraniteľnom postavení, patria vyššie riziko nezamestnanosti, pracovnej neistoty, chudoby, vylúčenia, marginalizácie, diskriminácie a nerovnosti, nedostatočné investície do rozvoja zručností a dôsledky pre duševné zdravie.

13. Rastúca zraniteľnosť mladých ľudí súvisí s nerovným prístupom k inkluzívnemu formálnemu vzdelávaniu a odbornej príprave, neformálnemu vzdelávaniu a informálnemu učeniu sa a súvisiacim príležitostiam, s ich nadmerným zastúpením, pokiaľ ide o neštandardnú prácu, a s nedostatočným prístupom k sociálnej ochrane, čo má štrukturálny vplyv na život mladých ľudí, ich emancipáciu a osamostatňovanie sa, najmä pokiaľ ide o prístup k bývaniu, primerané životné podmienky, zdravotnú starostlivosť a dôstojné pracovné miesta.

14. Je naliehavo potrebné, aby sa mladým ľuďom poskytla kvalitná občianska výchova, ktorá podporuje demokratické hodnoty, a aby sa ich postavenie posilnilo pomocou informačnej a mediálnej gramotnosti, ktorá im umožní pochopiť politické a spoločenské súvislosti, rozpoznať hrozby dezinformácií, polarizácie a propagandy, a tiež umožní, aby boli plne a slobodne informovaní pri výbere alebo prijímaní rozhodnutí.

15. V novom strategickom programe Európskej rady na roky 2019 – 2024 ( 14 ) a v pracovnom programe Komisie na rok 2021 ( 15 ) sa uznáva úloha mladých ľudí pri budovaní klimaticky neutrálnej, zelenej, spravodlivej, digitálnej a sociálnej Európy, podpore udržateľných modelov spotreby a výroby a vykonávaní Agendy 2030 pre udržateľný rozvoj, ako aj Parížskej dohody o zmene klímy.

16. Neformálne vzdelávanie a informálne učenie sa zohrávajú kľúčovú úlohu, napríklad pokiaľ ide o občianske otázky a účasť; sú súčasťou európskeho programu práce s mládežou ( 16 ) a ich cieľom je posilnenie a rozvoj spolupráce medzi rôznymi aktérmi zapojenými do práce s mládežou vo viacerých oblastiach v súlade s bonnským procesom a vykonávaním strategického rámca pre rozvoj práce s mládežou ( 17 )

VYJADRUJÚ SVOJE PRESVEDČENIE, ŽE:

17. Mladí ľudia zásadným spôsobom prispievajú k ďalšiemu rozvoju spoločnosti. Rozhodnutia prijaté dnes ovplyvnia ich súčasný aj budúci život. Život mladých ľudí ovplyvňujú medzisektorové záležitosti, ktoré súvisia s celou politickou agendou, a s cieľom podporiť demokratickú zásadu zastúpenia je preto nevyhnutné, aby sa mladí ľudia zapojili a angažovali pri hľadaní odpovedí na spoločenské, environmentálne, digitálne, hospodárske, kultúrne a politické výzvy. To by malo mladým ľuďom umožniť prevziať zodpovednosť za svoj vlastný život, učiť sa, mať vplyv na budovanie odolných, súdržných, inkluzívnych, klimaticky neutrálnych, prosperujúcich, spravodlivých a udržateľných spoločností a prispievať k oživeniu Európy v kontexte závažných krízových situácií, ako je napríklad pandémia COVID-19, ako aj k digitálnej a ekologickej transformácii.

18. Aby bol prístup k viacúrovňovému riadeniu ( 18 ) v oblasti mládeže účinný, a najmä aby sa zapojili mladí ľudia, je dôležité podporovať vytváranie a rozvoj zastúpenia mladých ľudí na všetkých úrovniach ( 19 ) , uznávať právo mladých ľudí na vlastné organizovanie sa a účasť a umožniť im takéto činnosti. Uznanie a podpora mládežníckych organizácií a štruktúr, ktoré zabezpečujú priaznivé prostredie na všetkých úrovniach, sú nevyhnutné pre účinnú, zmysluplnú a udržateľnú účasť mladých ľudí na rozhodovacích procesoch.

19. V stratégii Európskej únie pre mládež na roky 2019 – 2027 ( 20 ) sa hovorí o účasti mládeže na demokratickom živote, podporuje sa sociálna a občianska angažovanosť a jej cieľom je zabezpečiť, aby všetci mladí ľudia mali potrebné zdroje na zapojenie sa do spoločnosti, pričom sa zdôrazňuje realizácia vízie a cieľov mladých ľudí pre Európu prostredníctvom mobilizácie politických nástrojov na úrovni EÚ, ako aj opatrení na vnútroštátnej, regionálnej a miestnej úrovni všetkými zainteresovanými stranami.

20. Jedenásť európskych cieľov v oblasti mládeže ( 21 ) sa zameriava na víziu mladých ľudí pre Európu, pričom sa v nich identifikujú medzisektorové oblasti, ktoré ovplyvňujú život mladých ľudí, a zohľadňujú priority, ktoré sú pre nich dôležité, vrátane samotnej účasti mládeže, ktorá je zachytená v európskom cieli v oblasti mládeže #9 „Priestor a účasť pre všetkých“.

21. Účasť mládeže znamená uplatňovanie práv a vytváranie príležitostí, rovnaký prístup, podporu a zodpovednosť zúčastňovať sa na rozhodovaní a ovplyvňovať ho a systematicky sa zapájať do činností a aktivít, ktoré pomáhajú posilniť spoločnosť založenú na hodnotách EÚ.

22. Znamená tiež, že sa predchádza zužovaniu priestoru pre občiansku spoločnosť, ktoré má významný vplyv na rozhodovacie procesy a vytvára dodatočné výzvy pre mladých ľudí, mládežnícke organizácie a štruktúry a pre pracovníkov s mládežou.

23. Európsky dialóg s mládežou ( 22 ) bol za posledných 10 rokov kľúčovým nástrojom podpory účasti mládeže na všetkých úrovniach prostredníctvom zapojenia rád mládeže, národných pracovných skupín a iných zainteresovaných strán v oblasti mládeže a zároveň podporil štrukturálny dialóg s príslušnými rozhodujúcimi činiteľmi. Zainteresované strany mládežníckej občianskej spoločnosti, najmä Európske fórum mládeže, medzinárodné mimovládne mládežnícke organizácie a národné rady mládeže významne prispeli k zastúpeniu mladých ľudí v rozhodovacích procesoch na úrovni EÚ, okrem iného prostredníctvom konferencií EÚ s mládežou.

24. Riadenie politiky v oblasti mládeže sa v jednotlivých členských štátoch EÚ líši vzhľadom na ich odlišné politické, kultúrne, historické, spoločenské a geografické súvislosti. Využívajú rôzne rámce (napr. právny rámec pre rozvoj politiky v oblasti mládeže, úloha volených orgánov/legislatívnych štruktúr alebo témy, ktoré patria do politiky v oblasti mládeže), ako aj rôzne modely vykonávania (napr. horizontálna, vertikálna alebo medzisektorová koordinácia, vykonávacie právomoci na rôznych úrovniach verejnej správy) ( 23 )

25. Mladí ľudia, ktorí sa vyjadrujú v rámci širokej a rozmanitej škály formátov a geografických súvislostí, predstavujú základ, na ktorom je založené zastúpenie a účasť mládeže. Tieto formáty zahŕňajú organizácie a neformálne skupiny, a to od mestského prostredia po vidiecke a odľahlé oblasti ( 24 ) , štruktúry pre prácu s mládežou, rady mládeže a mládežnícke organizácie na všetkých úrovniach, ako aj mladých ľudí, ktorí nie sú súčasťou existujúcich štruktúr alebo organizácií.

ZDÔRAZŇUJÚ, ŽE:

26. Je nevyhnutné, aby všetci mladí ľudia mali rovnaké príležitosti zúčastňovať sa, zapájať sa a posilniť svoje postavenie, pokiaľ ide o relevantné rozhodovacie procesy na všetkých úrovniach. Takáto účasť je dôležitá nielen pre kvalitu politík v oblasti mládeže, ale aj pre všetky ostatné prierezové politiky, ktoré ovplyvňujú mladých ľudí. Ide pritom o osobný, sociálny, kultúrny a intelektuálny rozvoj mladých ľudí a ich prechod k dospelosti ( 25 )

27. Účasť mládeže vytvára pocit príslušnosti, občianstva a solidarity a vďaka nej sú politické procesy pre mladých ľudí transparentnejšie a zrozumiteľnejšie. Účasť mladých ľudí zároveň posilňuje ich postavenie a pomáha im rozvíjať si sebadôveru, zmysel pre iniciatívu, prevzatie zodpovednosti a zodpovedné konanie, vďaka čomu získavajú a rozvíjajú skúsenosti a zručnosti relevantné pre život v demokratickej spoločnosti a pre svoj profesionálny život v oblastiach, ako sú napríklad kritické myslenie, komunikácia, vyjednávanie a tímový duch.

28. Uplatňovaním viacúrovňového riadenia pri podpore účasti mladých ľudí na rozhodovacích procesoch sa podporujú inkluzívne a odolné spoločnosti, posilňuje sociálna, občianska a územná súdržnosť, ako aj väzby medzi politikami na európskej a miestnej úrovni prostredníctvom konkrétnych iniciatív, ako sú napríklad Európske hlavné mesto mládeže a projekt Európa na vašej úrovni (Europe goes local ( 26 ) ) v rámci programu Erasmus+ Mládež v akcii. Zároveň sa ním posilňuje postavenie mladých ľudí, a to tým, že vytvára príležitosti, ktoré môžu využiť, a tiež si zlepšovať znalosti, zručnosti, kompetencie a prístupy, ktoré potrebujú na to, aby sa v plnej miere zapojili do rôznorodých spoločností, a aby boli pripravení na budúce výzvy.

29. Digitálna transformácia našich demokracií ( 27 ) so sebou prináša potrebu preskúmať a podporovať inovatívne a alternatívne formy účasti, ako sú napríklad nástroje digitálnej demokracie, uznávajúc zároveň, že účasť v digitálnom priestore prináša vlastné výzvy a že niektorí mladí ľudia majú obmedzený prístup k internetu alebo digitálnym technológiám alebo nemajú dosť zručností a vedomostí potrebných na ich využívanie. Preto je potrebné umožniť tento prístup a poskytnúť riešenia šité na mieru s cieľom podporiť účasť mládeže na demokratickom živote digitálnymi prostriedkami a zapojiť mladých ľudí inkluzívnym spôsobom.

30. Ďalej sa musia podporovať politiky, ktoré vytvárajú viac príležitostí pre mladých ľudí a umožňujú ich plnú účasť na živote spoločnosti. V tejto súvislosti sa musí posilniť úloha práce s mládežou, neformálneho vzdelávania a informálneho učenia sa a účinný dialóg so všetkými mladými ľuďmi v rámci medzisektorového prístupu k oblastiam, ako sú napríklad sociálna politika, zamestnanosť, vzdelávanie, digitalizácia, zdravotná starostlivosť, bývanie, kultúra a životné prostredie.

31. Aby sa dosiahlo účinné zapojenie mladých ľudí ( 28 ) do spoločnosti, je potrebné zvážiť isté kľúčové aspekty, napríklad: mapovanie riadenia politiky v oblasti mládeže; referenčné učenie ( 29 ) , pokiaľ ide o mechanizmy politiky v oblasti mládeže na všetkých úrovniach; odborná príprava úradníkov verejnej správy zameraná na otázky účasti mládeže; a určenie funkcie a úloh mladých ľudí pri navrhovaní, tvorbe, vykonávaní a hodnotení politík.

BERÚ NA VEDOMIE:

32. myšlienky a názory mladých ľudí, ktoré zazneli na konferencii EÚ s mládežou v marci 2021, na ktorej mladí ľudia načrtli niekoľko iniciatív poskytujúcich cennú inšpiráciu rozhodujúcim činiteľom, mládežníckym organizáciám a samotným mladým ľuďom s cieľom podporiť demokraciu medzi mladými ľuďmi na miestnej, regionálnej, vnútroštátnej a európskej úrovni. Tieto myšlienky a názory sa týkajú: — vytvorenia mechanizmov na príslušných úrovniach na účely konzultácií s mladými ľuďmi o vnútroštátnych, regionálnych a miestnych politických otázkach, — organizovania neformálneho vzdelávania a odbornej prípravy pre mladých ľudí, a to aj pre tých, ktorí majú menej príležitostí, v oblasti zastupovania záujmov, — zníženia vekovej hranice pre účasť na voľbách a volebné práva na 16 rokov, ktoré by bolo sprevádzané občianskym vzdelávaním, s cieľom stimulovať mladých ľudí, aby sa aktívne zúčastňovali na voľbách, a umožniť im to, — identifikácie verejných priestorov dostupných pre mladých ľudí a podpory ich využívania, ako aj zjednodušenia súvisiacich informácií, — spoločného vypracovania a prijatia usmernení a značiek kvality EÚ s cieľom zabezpečiť všetkým mladým ľuďom prístup k bezpečným a inkluzívnym digitálnym priestorom vhodným pre mladých ľudí, — vytvorenia platforiem na pomoc iniciatívam mladých ľudí riadených zdola nahor a mládežníckym organizáciám na miestnej a regionálnej úrovni, — rozšírenia školských osnov a diverzifikácie zainteresovaných strán zapojením mimovládnych organizácií s cieľom podporiť rozvoj tvorivého myslenia, aktívneho občianstva a rozhodovacej praxe prostredníctvom neformálneho vzdelávania.

VYZÝVAJÚ ČLENSKÉ ŠTÁTY, ABY V SÚLADE SO ZÁSADOU SUBSIDIARITY A NA PRIMERANÝCH ÚROVNIACH:

33. posilnili postavenie všetkých mladých ľudí prostredníctvom vzdelávania a odbornej prípravy, informácií zameraných na mládež, spätnej väzby, neformálneho vzdelávania a informálneho učenia sa, práce s mládežou a iných postupov, ktoré prispievajú k informovanej a kritickej účasti na viacúrovňových rozhodovacích procesoch;

34. dostatočne propagovali a podporovali vytváranie alebo zlepšovanie udržateľných štruktúr viacúrovňového riadenia s cieľom uľahčiť účasť mládeže na rozhodovacích procesoch, ako aj na stanovovaní programov, a zároveň podporovali rôzne neformálne participatívne riešenia. To si vyžaduje uznanie, podporu a plné zapojenie mládežníckych organizácií, pracovníkov s mládežou, mladých odborníkov, mládežníckych vedúcich ( 30 ) , škôl, učiteľov, trénerov, školiteľov a iných príslušných zainteresovaných strán. Malo by sa vyvinúť osobitné úsilie na oslovenie mladých ľudí, ktorí nie sú zapojení do formálnych štruktúr a organizácií, a na posilnenie ich postavenia;

35. propagovali a podporovali, najmä v znevýhodnených štvrtiach a vo vidieckych a vzdialených oblastiach, dostupné fyzické, digitálne a hybridné riešenia, ktoré uľahčujú účinnú účasť a zapojenie všetkých mladých ľudí do rozhodovacích procesov na všetkých úrovniach, a to spôsobom, ktorý prekračuje hranice sektorov, s cieľom poskytnúť im otvorené a bezpečné priestory, ako aj príležitosti na osobný, sociálny, kultúrny a profesijný rozvoj;

36. poskytovali rovnaké a spravodlivé príležitosti a podporovali všetky formy účasti a angažovanosti mládeže na všetkých úrovniach. Tento prístup sa vzťahuje na všetky oblasti, ktoré sa týkajú mladých ľudí, ako sú napríklad bývanie, vzdelávanie a dôstojné pracovné miesta, udržateľný rozvoj, zmena klímy, ľudské práva, medzigeneračná spravodlivosť a solidarita, rodová rovnosť, budovanie kapacít a vplyv digitalizácie, v súlade so záväzkom „na nikoho nezabudnúť“ ( 31 )

37. tam, kde je to vhodné, vytvorili alebo zachovali synergie a spoluprácu medzi politickými sektormi a programami súvisiacimi s mládežou, najmä medzi vzdelávaním a odbornou prípravou v oblasti práce s mládežou a výskumnými pracovníkmi v oblasti mládeže, s cieľom podporiť kritické myslenie, poskytovať komplexné informácie o rozhodovacích procesoch na všetkých úrovniach a zvýšiť porozumenie, odhodlanie a efektívnu a zmysluplnú účasť mladých ľudí.

VYZÝVAJÚ ČLENSKÉ ŠTÁTY A EURÓPSKU KOMISIU, ABY V RÁMCI SVOJICH PRÍSLUŠNÝCH PRÁVOMOCÍ A NA PRIMERANÝCH ÚROVNIACH S NÁLEŽITÝM OHĽADOM NA ZÁSADU SUBSIDIARITY:

38. zohľadňovali a podporovali aktívne a udržateľné štruktúry zamerané na účasť mládeže na tvorbe politík pre mladých ľudí a spoločne s nimi na všetkých úrovniach a vo všetkých oblastiach a zároveň im poskytovali prístup k spoľahlivým údajom, dôkazom a zrozumiteľným a pravidelne prehodnocovaným rozhodovacím procesom, pričom sa bude vychádzať z participatívnych procesov, ako je napríklad európsky dialóg s mládežou a iné dohody v rôznych oblastiach politiky, ktorých cieľom je podporiť účasť mladých ľudí;

39. podporovali ďalší rozvoj a preskúmanie postupov zameraných na zvýšenie účasti mladých ľudí na rozhodovacích procesoch na všetkých úrovniach. Takáto práca môže vychádzať z existujúcich koncepcií a mechanizmov, ako aj z práce Rady Európy, členských štátov a organizácií občianskej spoločnosti v tejto oblasti. Do týchto postupov by mali byť zapojení mladí ľudia, pracovníci s mládežou, mládežnícke organizácie (vrátane miestnych rád mládeže), odborníci z praxe, výskumní pracovníci zameraní na politiku v oblasti mládeže a tvorcovia politík na všetkých úrovniach a zo všetkých relevantných odvetví;

40. v plnej miere využili príslušné programy EÚ (okrem iného Erasmus+ a Európsky zbor solidarity) na propagáciu a podporu znalostí, výmeny postupov a vzájomného učenia, ako aj navrhovania, rozvoja, vykonávania a hodnotenia mechanizmov účasti mladých ľudí na základe prístupu viacúrovňového riadenia;

41. v prípade potreby účinne využívali prehľad politík EÚ v oblasti mládeže ( 32 ) a prípadne zohľadnili posúdenia vplyvu, v ktorých sa okrem iného porovnávajú rozsah účasti mládeže na rozhodovacích procesoch a regionálne a miestne charakteristiky, pokiaľ ide o demografiu, životné podmienky, demokratickú angažovanosť a udržateľný rozvoj;

42. naďalej podporovali európsky dialóg s mládežou a celoštátne pracovné skupiny zriadené v členských štátoch a v prípade potreby vyhradili kľúčovú úlohu národným radám mládeže s cieľom využiť tento rámec v ďalších konzultačných procesoch, ako sú napríklad procesy súvisiace s Konferenciou o budúcnosti Európy a iniciatívou nový európsky Bauhaus.

VYZÝVAJÚ KOMISIU, ABY:

43. zorganizovala partnerské učenie v oblasti mládeže s cieľom vymieňať si skúsenosti a poznatky o tom, ako podporiť účinnú účasť mladých ľudí na rozhodovacích procesoch na všetkých úrovniach a vo všetkých oblastiach politiky, čím sa dosiahne spoločné chápanie koncepcie viacúrovňového riadenia;

44. prispievala k budovaniu znalostí a kapacít v oblasti účasti mládeže na rozhodovacích procesoch na viacerých úrovniach, podľa možnosti aj prostredníctvom portálu Wiki pre mládež, mládežníckych výskumných sietí a spolupráce s medzinárodnými organizáciami, ako sú napríklad Rada Európy, Organizácia Spojených národov a OECD a iné relevantné orgány;

45. v prípade potreby využila Európsky portál pre mládež na nadviazanie kontaktu s mladými ľuďmi prostredníctvom online dialógov a konzultácií.

VYZÝVAJÚ VŠETKÝCH AKTÉROV ZAPOJENÝCH DO ČINNOSTÍ EURÓPSKEJ SPOLUPRÁCE V OBLASTI MLÁDEŽE, ABY SA USILOVALI:

46. zaviesť transparentné postupy, ktoré umožnia mladým ľuďom priamo sa zapojiť do rozhodovacích procesov, či už individuálne – v prípade mládežníckych vedúcich – alebo prostredníctvom mládežníckych organizácií, pracovníkov s mládežou, učiteľov, výskumných pracovníkov, novinárov alebo iných štruktúr súvisiacich s mládežou alebo neformálnych skupín. Táto účasť by sa mala zamerať na všetky otázky, ktoré ovplyvňujú život mladých ľudí, na medzisektorovom základe, pričom by sa mali podporovať synergie a spolupráca v rámci spoločných rozhodovacích procesov, spoločných úloh a realizácie riešení;

47. rozšíriť rozsah a škálu príležitostí konať spoločne pre zainteresované strany vo formálnom vzdelávaní, informálnom učení sa a neformálnom vzdelávaní s cieľom zvýšiť účasť mládeže na rozhodovacích procesoch a podporovať rôzne formy „učenia sa, ako sa zapájať“ od raného veku, keďže sa tým zvyšujú možnosti účasti počas celého života ( 33 )

(1) Ú. v. EÚ C 456, 18.12.2018, s. 1.

(2) „S cieľom zabezpečiť udržateľný vplyv na mladých ľudí je dôležité, aby sa pri vykonávaní politiky EÚ v oblasti mládeže zohľadňovali vzájomné prepojenia s regionálnou a miestnou úrovňou a aby sa vykonávali činnosti na podporu politík v oblasti mládeže na miestnej úrovni. Zároveň by sa názory mladých ľudí mali zohľadniť vždy pri riešení globálnych otázok.“

(3) „Uznávajúc, že všetci mladí ľudia sú prínosom pre spoločnosť, by všetky politiky a činnosti týkajúce sa mladých ľudí mali podporovať právo mladých ľudí na účasť na príprave a vykonávaní politík, ktoré sa ich týkajú, a na nadväzujúcich opatreniach, prostredníctvom zmysluplnej účasti mladých ľudí a mládežníckych organizácií. V tejto súvislosti by mali politiky vychádzať z uznania zmien, ktoré prináša digitálna komunikácia ovplyvňujúca demokratickú a občiansku účasť.“

(4) https://www.un.org/ga/search/view_doc.asp?symbol=A/RES/70/1&Lang=E

(5) https://www.un.org/development/desa/youth/world-programme-of-action-for-youth.html

(6) 1992, revidovaná Európska charta o účasti mladých ľudí na miestnom a regionálnom živote, 2003 a 2015.

(7) Ú. v. EÚ C 415, 1.12.2020, s. 16.

(8) Ú. v. EÚ C 195, 7.6.2018, s. 13.

(9) Ú. v. EÚ C 417, 15.12.2015, s. 10.

(10) Ú. v. EÚ C 169, 9.6.2011, s. 1.

(11) Rýchly prieskum Eurobarometra 478: Ako vybudujeme silnejšiu a jednotnejšiu Európu? Názory mladých ľudí, https://data.europa.eu/euodp/fr/data/dataset/S2224_478_ENG

(12) Štúdia o profile zastúpenia mládeže v EÚ (Study on the landscape of youth representation in the EU), 2019, https://op.europa.eu/en/publication-detail/-/publication/57e87ca0-900d-11ea-812f-01aa75ed71a1/language-en/format-PDF/source-search

(13) Partnerstvo medzi EÚ a Radou Európy v oblasti mládeže, Úsilie o lepšie pochopenie vplyvu pandémie COVID-19 na sektor mládeže (Towards a better understanding of the impact of Covid-19 on the youth sector), https://pjp-eu.coe.int/documents/42128013/72351197/Summary+13+Oct+2020.pdf/c8808ff7-25be-f7f9-3504-b2a189a64bd0; Európsky parlament, COVID-19: Poslanci EP žiadajú, aby sa zabránilo trvalému poškodeniu mladých ľudí a športu (MEPs ask to prevent lasting damage on youth and on sport), január 2021 https://www.europarl.europa.eu/news/en/press-room/20210122IPR96224/covid-19-meps-ask-to-prevent-lasting-damage-on-youth-and-on-sport; Politické reakcie OECD na koronavírus (COVID-19), Mladí ľudia a COVID-19: reakcia, obnova a odolnosť (Youth and COVID-19: Response, recovery and resilience), jún 2020 https://www.oecd.org/coronavirus/policy-responses/youth-and-covid-19-response-recovery-and-resilience-c40e61c6/; ILO, Youth employment, https://www.ilo.org/global/topics/youth-employment/lang--en/index.htm.

(14) https://www.consilium.europa.eu/media/39914/a-new-strategic-agenda-2019-2024.pdfhttps://www.consilium.europa.eu/media/39934/a-new-strategic-agenda-2019-2024-sk.pdf

(15) https://ec.europa.eu/info/publications/2021-commission-work-programme-key-documents_en

(16) Uznesenie o rámci na vytvorenie európskeho programu práce s mládežou (2020/C415/01), https://eur-lex.europa.eu/legal-content/sk/TXT/?uri=uriserv:OJ.C_.2020.415.01.0001.01.SLK&toc=OJ:C:2020:415:TOC

(17) 3. európska konferencia o práci s mládežou, záverečné vyhlásenie (The 3rd European Youth Work Convention, Final Declaration)

https://www.eywc2020.eu/downloads/doctrine/WebforumVeranstaltungenWebsiteBundle:Media-file-54/EN_3rd%20EYWC_final%20Declaration.pdf

(18) Pozri vymedzenie pojmu v prílohe.

(19) Pozri vymedzenie pojmu v prílohe.

(20) Ú. v. EÚ C 456, 18.12.2018, s. 1.

(21) Stratégia Európskej únie pre mládež, príloha 3, tamže.

(22) Ú. v. EÚ C 189, 5.6.2019, s. 1.

(23) Postrehy o riadení politík v oblasti mládeže (Insights into youth policy governance), Partnerstvo v oblasti mládeže, 2018,

https://pjp-eu.coe.int/documents/42128013/47261953/122018-Insights_web.pdf/99400a12-31e8-76e2-f062-95abec820808

(24) Ú. v. EÚ C 193, 9.6.2011, s. 3.

(25) Záverečné vyhlásenie fóra Lisabon+21.

(26) https://www.europegoeslocal.eu/about/

(27) Oznámenie Komisie o akčnom pláne pre európsku demokraciu

https://eur-lex.europa.eu/legal-content/SK/TXT/?uri=COM%3A2020%3A790%3AFIN&qid=1607079662423

(28) Postrehy o riadení politík v oblasti mládeže (Insights into youth policy governance), Partnerstvo v oblasti mládeže, 2018,

https://pjp-eu.coe.int/documents/42128013/47261953/122018-Insights_web.pdf/99400a12-31e8-76e2-f062-95abec820808

(29) Pozri vymedzenie pojmu v prílohe.

(30) Na účely týchto záverov patria medzi mládežníckych vedúcich aj mladí ľudia, ktorí preberajú vedúce úlohy bez toho, aby boli súčasťou formálnej organizácie alebo štruktúry.

(31) Agenda 2030 pre udržateľný rozvoj (OSN).

(32) Ako ich vypracovala expertná skupina zriadená v roku 2019 v kontexte stratégie EÚ pre mládež (2019 – 2027) a jej pracovného plánu na roky 2019 – 2021.

(33) Odporúčanie Rady o kľúčových kompetenciách pre celoživotné vzdelávanie (Ú. v. EÚ C 189, 4.6.2018, s. 1).